ORI อวดกำไรครึ่งปีแรก 1.4 พันลบ.เดินหน้าเปิด 10 โครงการใหม่ดันรายได้ทะลุเป้า 1.9 หมื่นลบ.
ORI อวดกำไรครึ่งปีแรก 1.4 พันลบ.เดินหน้าเปิด 10 โครงการใหม่ 1.78 หมื่นลบ. ดันรายได้ทะลุเป้า 1.9 หมื่นลบ.
ORI อวดกำไรครึ่งปีแรก 1.4 พันลบ.เดินหน้าเปิด 10 โครงการใหม่ 1.78 หมื่นลบ. ดันรายได้ทะลุเป้า 1.9 หมื่นลบ.
15 ส.ค. 2562

นายพีระพงศ์ จรูญเอก ประธานเจ้าหน้าที่บริหาร บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า ผลการดำเนินงานไตรมาส 2/2562 ของบริษัท อยู่ในระดับที่น่าพอใจสวนกระแส โดยมีรายได้รวมอยู่ที่ 3,336 ล้านบาท ส่งผลให้ภาพรวมบริษัทครึ่งปีแรกมีรายได้รวมที่ 6,790 ล้านบาท คิดเป็น 36% ของเป้าหมายรายได้รวมปีนี้ มั่นใจรายได้ทะลุเป้า 19,000 ล้านบาท
ขณะเดียวกัน กำไรสุทธิของบริษัทในไตรมาส 2/2562 อยู่ที่ 737 ล้านบาท เติบโตขึ้นจากไตรมาสแรกของปี 2562 ซึ่งยังคงรักษาระดับอัตราการทำกำไรที่โดดเด่น โดยมีอัตรากำไรขั้นต้นที่ 43% และอัตรากำไรสุทธิได้ที่ 22% ส่งผลให้กำไรสุทธิครึ่งปีแรกอยู่ที่ 1,458 ล้านบาท เนื่องจากโครงการคอนโดมิเนียมและบ้านจัดสรรโครงการใหม่แล้วเสร็จและทยอยรับรู้รายได้ตามแผน อาทิ โครงการไนท์บริดจ์ พหลโยธิน อินเตอร์เชนจ์ โครงการเคนซิงตัน สุขุมวิท เทพารักษ์ โครงการบริทาเนีย วงแหวน-หทัยราษฎร์ ประกอบกับความสามารถในการทำกำไรขั้นต้นได้ดีอย่างต่อเนื่อง จึงทำให้ผลประกอบการครึ่งปีแรกออกมาอย่างแข็งแกร่ง
“แม้ภาพรวมของตลาดอสังหาริมทรัพย์ช่วงครึ่งปีแรกของปี 2562 จะยังมีโครงการเปิดตัวใหม่จำนวนไม่มากนัก แต่ด้วยการพัฒนาสินค้าและบริการที่มีคุณภาพ ตอบโจทย์ความต้องการผู้บริโภค อีกทั้งมีการปรับกลยุทธ์สร้างแบรนด์ใหม่ (ดิออริจิ้น) เพื่อรับมือในสภาวะตลาดผันผวน ทำให้บริษัทยังคงได้รับความไว้วางใจ สะท้อนกลับมาเป็นผลประกอบการที่ยอดเยี่ยมสวนกระแสภาพรวมตลาด” นายพีระพงศ์ กล่าว
จากผลประกอบการที่เติบโตอย่างยอดเยี่ยมในระดับดังกล่าว ที่ประชุมคณะกรรมการบริษัทจึงมีมติอนุมัติการจ่ายเงินปันผลระหว่างกาลสำหรับผลประกอบการงวดครึ่งแรกของปี 2562 เป็นเงินสด ในอัตรา 0.205 บาทต่อหุ้น รวมเป็นการจ่ายปันผลในรอบนี้ไม่เกิน 502,060,156.06 บาท คิดเป็นอัตราการจ่ายผล (Dividend Payout Ratio) ที่ 43.78% กำหนดรายชื่อผู้ถือหุ้นที่มีสิทธิในการรับเงินปันผลระหว่างกาล (Record Date) ในวันที่ 29 สิงหาคม 2562 และกำหนดวันจ่ายเงินปันผลระหว่างกาลในวันที่ 13 กันยายน 2562
นายพีระพงศ์ กล่าวเพิ่มเติมว่า ล่าสุดกับความสำเร็จในการเปิดตัว โครงการ ดิออริจิ้น ราม 209 สามารถขายปิดโครงการ (SOLD OUT) ภายใน 1 เดือน ทั้งนี้ช่วงครึ่งปีแรกของปี 2562 บริษัทได้เปิดตัวโครงการใหม่เพียง 4 โครงการ มูลค่ารวมประมาณ 8,800 ล้านบาท และมียอดขายรวมแล้วกว่า 13,000 ล้านบาท หรือคิดเป็น 46% ของเป้าหมายยอดขายทั้งปีที่ 28,000 ล้านบาท
ขณะที่ช่วงครึ่งปีหลัง บริษัทมีแผนเปิดตัวโครงการใหม่อีกกว่า 10 โครงการ อาทิ โครงการคอนโดมิเนียมแบรนด์เจาะตลาดวัยรุ่น ดิออริจิ้น 5 โครงการ โครงการคอนโดมิเนียมลักชัวรี่แบรนด์พาร์ค ออริจิ้น 1 โครงการ โครงการบ้านจัดสรรแบรนด์บริทาเนีย 5 โครงการ และโครงการมิกซ์ยูสที่จังหวัดระยอง รวมมูลค่าโครงการที่รอเปิดตัวอีกไม่น้อยกว่า 17,800 ล้านบาท
ทั้งนี้ บริษัทยังมีแผนจะนำโครงการที่อยู่อาศัยของบริษัทไปร่วมอีเว้นท์ต่างๆ พร้อมทั้งจัดแคมเปญที่ตอบสนองความต้องการของผู้บริโภคอย่างต่อเนื่อง เชื่อมั่นว่าสิ้นปีนี้ บริษัทจะยังคงสร้างยอดขายได้ที่ 28,000 ล้านบาท และรายได้ที่ 19,000 ล้านบาทตามเป้า
สำหรับบริษัท ออริจิ้น พร็อพเพอร์ตี้ จำกัด (มหาชน) มีโครงสร้างธุรกิจหลากหลาย ประกอบด้วย 1.ธุรกิจพัฒนาที่อยู่อาศัยเพื่อการขาย (Residential Development Business) พัฒนาคอนโดมิเนียมและบ้านจัดสรรมาแล้ว 58 โครงการ เช่น แบรนด์ พาร์ค ออริจิ้น (PARK ORIGIN) ไนท์บริดจ์ (KnightsBridge), นอตติ้ง ฮิลล์ (Notting Hill), เคนซิงตัน (Kensington) และ บริทาเนีย (Britania) รวมมูลค่าโครงการกว่า 94,000 ล้านบาท 2.ธุรกิจที่สร้างรายได้หมุนเวียนต่อเนื่อง (Recurring Income Business) เช่น โรงแรม เซอร์วิส อพาร์ตเมนท์ ค้าปลีก 3.ธุรกิจบริการ (Service Business) เช่น ธุรกิจการจัดการอสังหาริมทรัพย์ ธุรกิจตัวแทนซื้อ ขาย เช่า อสังหาริมทรัพย์ ธุรกิจที่ปรึกษาด้านอสังหาริมทรัพย์ และยังมีวิสัยทัศน์ในการขยายประเภทธุรกิจใหม่ๆ อย่างต่อเนื่อง เพื่อให้เป็นผู้ประกอบการอสังหาริมทรัพย์แบบครบวงจร